
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου –ΝΕΑ ΔΗΜΟΚΡΑΤΙΑ
      
      Αθήνα, 7 Σεπτεμβρίου 2018
Αρ. Πρ.: 1345 / 7.9.2018


Ε Ρ Ω Τ Η Σ Η
Προς
Κύριο Υπουργό Περιβάλλοντος και Ενέργειας

ΘΕΜΑ: «Αποκλεισμός των πτυχιούχων μηχανικών ΤΕΙ από τις ηλεκτρονικές πλατφόρμες διαχείρισης των αυθαίρετων κατασκευών»

Κύριε Υπουργέ,

Με την ενεργοποίηση του Ν.4495/2017 και της ηλεκτρονικής πλατφόρμας για τις αυθαίρετες κατασκευές, προέκυψε ζήτημα αποκλεισμού των πτυχιούχων μηχανικών ΤΕΙ από την υποβολή μελετών στατικής επάρκειας και τοπογραφικών για την υπαγωγή αυθαίρετων κατασκευών στο νόμο.
Ουσιαστικά, με αυτό τον τρόπο, αποκλείονται από τη συγκεκριμένη πλατφόρμα οι Πτυχιούχοι Μηχανικοί ∆ομικών Έργων και Έργων Υποδομής απόφοιτοι Τ.Ε.Ι.
Με τον ίδιο τρόπο, αποκλείονται από την υποβολή των τοπογραφικών διαγραμμάτων του N.4409/16 για τις εμπράγματες συναλλαγές στα κτηματολογικά γραφεία και τα υποθηκοφυλακεία της χώρας.
Αν συνυπολογίσουμε ότι η ίδια πρακτική αποκλεισμού των πτυχιούχων μηχανικών ΤΕΙ θα ακολουθηθεί και για το σύστημα ηλεκτρονικής υποβολής ελέγχου και έκδοσης των
οικοδομικών αδειών ηλεκτρονικά, μέσω ψηφιακής πλατφόρμας, αντιλαμβάνεστε ότι αυτοί οι άνθρωποι οδηγούνται στο περιθώριο και θα αντιμετωπίσουν, πλέον, ζήτημα επιβίωσης.
Αξίζει, επίσης, να επισημανθεί ότι από το Υπουργείο Παιδείας έχουν συσταθεί επιτροπές, με βάση απόφαση του Συμβουλίου Επικρατείας, σχετικά με τα επαγγελματικά δικαιώματα όλων των μηχανικών.
Το ζητούμενο είναι αν οι σχετικές γνωμοδοτήσεις θα έχουν δεσμευτικό χαρακτήρα και αν θα υποχρεωθούν όλοι στην εφαρμογή τους, κάτι που αποτελεί ευθύνη της Πολιτείας.

Κατόπιν των ανωτέρω
Ερωτάται ο Κύριος Υπουργός

1. Εάν γνωρίζει το πρόβλημα που έχει δημιουργηθεί με τον αποκλεισμό των πτυχιούχων μηχανικών των ΤΕΙ από τις ηλεκτρονικές πλατφόρμες διαχείρισης αυθαίρετων κατασκευών του Ν.4495/2017 και των τοπογραφικών διαγραμμάτων για τις εμπράγματες συναλλαγές στα κτηματολογικά γραφεία και τα υποθηκοφυλακεία. Αντιλαμβάνεται ότι με αυτό τον τρόπο οδηγούνται στο περιθώριο χιλιάδες επαγγελματίες; Τι προτίθεται να πράξει για να αποτραπεί η αρνητική αυτή εξέλιξη; 


Ο Ερωτών Βουλευτής

Μάνος Κόνσολας
Βουλευτής Δωδεκανήσου

